1981; lavastaja ja stsenarist Brian De Palma; osades John Travolta, Nancy Allen, John Lithgow, Dennis Franz  9/10    Peale "Blow Outi" nägemist on mulle selge, et John Lithgow'le ei olnud "Dexteris" mängitud Trinity sugugi üksik meisterklassivälgatus hullunud mõrvarite mängimisel; eelnevalt on ta alati olnud silme  ees tulnukana "Third Rock from the Sunist" - aga eks naljakad tulnukad ja julmad mõrvarid on õigupoolest üsna sarnased tegelased, lähenedes hullule, meie kõige sisemale võõrale. "Blow Outi" teema ja pealkiri pärinevad ilmselt Antonioni "Blow Upist", milles fotograaf avastab ühest ülesvõttelt surnukeha, mis seejärel ilmub sündmuskohta ka päriselt, kuid seejärel jälle kaob, jättes piltniku tasakaalutusse olekusse reaalsuse ja väljamõeldise vahel. John Travolta mängib siin Jack Terryt, saastafilmide helimeest,  kes ühel ööl tuult ja linnulaulu lindistamas olles, on tunnistajaks autoõnnetusele - ent tema mikrofon salvestab ka püstolilasu ja  'i, kummi lõhkemise heli. De Palma filmis ei ole seatud kahtluse alla, kas toimus ja miks toimus ja kuidas, filmi jooksul tehakse vaatajale kõik motiivid ja sündmused selgeks, mõrvar on teada juba üsna varases staadiumis. Küsimus on hoopis selles, kas on võimalik ette võtta midagi, et takistada traagiliste sündmuste  lahtihargnemist ja lõpule jõudmist - kas on võimalik võita surma? Kas on võimalik kaitsta neid, kes on tihedalt põimitud neisse sündmustesse, kes ise aitasid alustada võrgu laialilaotumist? Kas on võimalik olla kangelane? Jack Terry (Travolta teeb vist oma karjääri esimese tõsiseltvõetava täiskasvanu rolli), üritab meeleheitlikult kogu filmi jooksul neile küsimustele jaatavalt vastata, kuigi tema usk õnnelikesse lõppudesse kõigub vaid ühe kohe-kohe murduva kargu otsas. Lõpuks peab see kark murduma; jäävad ainult  salvestused; jäävad ainult filmid, helid ja reaalsuse esitused. "Blow Out" esitab niisiis teistsuguse kahtlustuse reaalsuse kohta - kas selle tunnistajatel on sõnaõigust, kas nemad on kõigest pealtvaatajad/kuulajad või tegutsejad; või tegutsevad vaid hulluse arusaamatud keerdkäigud?